DA Den Europæiske Unions Tidende CE 78/633

(2004/C 78 E/0670)

SKRIFTLIG FORESPØRGSEL E-3718/03

af Paul Rübig (PPE-DE) til Kommissionen

(10. december 2003)

Om: Krav om miljøvenligt design for energiforbrugende produkter

Kommissionen har fremsat et forslag til Europa-Parlamentets og Rådets direktiv om rammerne for fastlæggelse af krav til miljøvenligt design af energiforbrugende produkter og om ændring af Rådets direktiv 92/42/EØF (1).

Dette direktiv skal ses i sammenhæng med Kommissionens meddelelse om integreret produktpolitik (IPP) (2). Meddelelsen om integreret produktpolitik tjener som et redskab til at opnå en afbalanceret og koordineret miljøpolitik for alle industrisektorer i Europa. Med hensyn til den symbiose, der skal nås mellem regulering og frivillige foranstaltninger, indeholder meddelelsen følgende betragtning: »For effektivt at gøre produkter mere miljøvenlige, må der foruden lovgivning også overvejes ikke-retlige løsninger som frivillige aftaler og standardiseringsarbejde.« (Punkt 5.1.b).

Rammeforslaget om energiforbrugende produkter er et eksempel på et IPP-initiativ. Forholdet mellem frivillige foranstaltninger og eventuel yderligere regulering, dvs. gennemførelsesforanstaltninger om miljøvenligt design og krav om energieffektivitet, som kunne vedtages på grundlag af rammeforslaget om energiforbrugende produkter, skal fastlægges inden for disse rammer.

1. Er Kommissionen enig i, at man generelt bør prioritere fleksible og brugervenlige redskaber som f.eks. frivillige foranstaltninger fra industriens side, frivillige forpligtelser, standarder og aftaler?

2. Agter Kommissionen at vurdere de eksisterende frivillige foranstaltninger fra industriens side, frivillige forpligtelser, standarder og aftaler, inden den foreslår gennemførelsesforanstaltninger, for at undgå, at kravene overlapper hinanden, og for at sikre, at gennemførelsesforanstaltningerne ikke påvirker udviklingen af frivillige foranstaltninger i negativ retning?

3. Hvordan planlægger Kommissionen at evaluere effektiviteten af de eksisterende frivillige foranstaltninger fra industriens side, frivillige forpligtelser, standarder og aftaler?

4. Er Kommissionen i stand til at forelægge Europa-Parlamentet et dokument, hvori man har angivet antallet af og de forskellige former for frivillige foranstaltninger/programmer, der allerede er indført i de forskellige sektorer?

Svar afgivet på Kommissionens vegne af Erkki Liikanen

(2. februar 2004)

Kommissionen er af den opfattelse, at frivillige aftaler kan indebære visse fordele sammenlignet med regulering, og at de let kan tilpasses teknologiske løsninger og ændrede markedsforhold. I forbindelse med forslaget til rammedirektiv bør man prioritere alternative løsninger, f.eks. industriens selvregulering, når de ser ud til at realisere de politiske mål hurtigere eller billigere end bindende krav. Det kan dog blive nødvendigt med retsforskrifter, hvis markedskræfterne ikke udvikler sig i den rigtige retning eller med den rigtige hastighed.

Standarder kan bruges til at underbygge gennemførelsen af forslaget til direktiv om rammerne for energiforbrugende produkter (f.eks. i forbindelse med udarbejdelse af afprøvnings- og målingsmetoder, bedre beskrivelse af visse miljøparametre eller information, databaser, tjeklister etc.). Harmoniserede standarder udarbejdet af de europæiske standardiseringsorganer på grundlag af et mandat fra Kommissionen i overensstemmelse med direktiv 98/34/EF (3), og hvis referencenumre har været offentliggjort i Det Europæiske Fællesskabs Tidende, foreslås netop som et tegn på formodet overensstemmelse. Men standardiseringsorganerne vil under ingen omstændigheder blive opfordret til at afgøre spørgsmål, som på grund af deres følsomme karakter bør overlades til reguleringsmyndighederne, f.eks. fastsættelse af en grænse for et givet miljøaspekt.

Inden Kommissionen fremsætter forslag til gennemførelsesforanstaltninger for et givet produkt (eller miljøaspekt), undersøger den, i hvilket omfang kriterierne i forslagets artikel 12 er opfyldt. Et af kriterierne er »betydeligt potentiale med hensyn til at mindske dets miljøpåvirkning«. For at kunne undersøge dette potentiale, er det nødvendigt med en passende beskrivelse af eksisterende foranstaltninger og/eller frivillige initiativer; i den forbindelse vurderes industriens frivillige foranstaltninger, standarder og andre aftaler samt deres spredning og effektivitet.

Når Kommissionen vurderer selvreguleringsforanstaltninger, som industrien har taget initiativ til, tilstræber den bl.a. at tage hensyn til ambitioner (klare og utvetydige forpligtelser: f.eks. kvantificerede mål og veldefineret referencegrundlag), repræsentation (markedsandel), tilsyns- og rapporteringsmekanismer (regelmæssig, detaljeret og gennemsigtig rapportering) ansvarsområder og uafhængig kontrol, pr (offentliggørelse af frivillig aftale og regelmæssige rapporter), omkostningseffektiv administration (administrativ byrde i forhold til målsætninger og alternative politikinstrumenter) samt overensstemmelse med EU's internationale forpligtelser: f.eks. Verdenshandelsorganisationens regler om tekniske handelshindringer.

Harmoniserede standarder vedtages af de europæiske standardiseringsorganer, og i henhold til forslaget om energiforbrugende produkter (artikel 8) kan de anvendes til formode overensstemmelse. Den mekanisme, som Kommissionen og/eller medlemsstaterne skal tage i brug til at gøre indsigelse mod en sådan anvendelse, er beskrevet i artikel 9 i det samme forslag (inddragelse af det udvalg, der er nedsat ved direktiv 98/34/EF om tekniske standarder og forskrifter).

Her er en liste over frivillige foranstaltninger, som er relevante i forbindelse med forslaget om energiforbrugende produkter (og hovedsagelig vedrører effektiv energiudnyttelse), og som Kommissionen har fået besked om:

— Ensidige forpligtelser: (underskrifterne svarer til over 70 % af EU's marked): — Standby og tændt tilstand for tv-apparater med katodestrålerør (CRT), standby for DVD-spillere, LCD-skærme og plasma-tv-apparater (EICTA, 2003); industrien overvejer nye mål for DVD'er, LCD-skærme og plasma-tv-apparater, som vil omfatte tændt tilstand- forbrug — Vaskemaskiner (CECED, 2003) — Køleskabe, frysere og deres kombinationer (CECED, 2003) — Radioudstyrs standby-forbrug (EICTA, 2000) — Opvaskemaskiner (CECED, 2000-2001) — Vaske- og rengøringsmidler (herunder Energy saving consumer behaviour washing machines, AISE 1998)

— Adfærdskodeks (for de enkelte virksomheder, herunder kvantitative mål): — Digital Television Services (2000) — External Power Supplies (2000).

(1) KOM(2003)453 endelig udg. - COD 2003/0172.

(2) KOM(2003) 302 endelig udg.

(3) Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter, EFT L 204 af 21.7.1998.